**În ger, despre căldură**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De mușcătura gerului câinos

Scâncește și zăpada sub picioare,

Iar florile de gheață uimitoare

Dau zorilor sărutul dureros.

Copacii suri sunt amputați de ger,

Trosnind a neputință și-a durere,

Și-n croncănit și cioburi de tăcere

Își pun bandaje sinilii de cer.

Resimte ca o rană tot ce-i viu

Îmbrățișarea pătimaș-a iernii,

Din zori cu ger la frigul din vecernii

Și nopțile tăioase-n strai corbiu.

Și dacă gerul crunt, acum în toi,

Îl definim ca lipsă de căldură,

Răceala-n lume, izbucnind în ură,

Este absența dragostei din noi.

Cum biciuiți de vânt fugim de ger

Și căutăm căldura cu ardență,

Să căutăm și-a dragostei prezență

Și lumea va ieși din frigider.

Să ne iubim cu suflet cald mereu,

Dând păcii șansa ce i se cuvine,

Și-abia atunci vom înțelege bine

Că Dragostea e Însuși Dumnezeu!

Simion Felix Marțian